प्रो.शास्त्री जी दा जन्म 15 अप्रैल 1914 ई. च जम्मू (माड़ी) च इक प्रतिष्ठत ब्राह्मण परिवार च होआ। इ’नें हिन्दी च प्रभाकर ते संस्कृत च शास्त्री ते एम.ए.दी डिग्री प्राप्त कीती ते इक स्कूल-अध्यापक दे तौरा पर अपना व्यवसायक जीवन रम्भ कीता। फ्ही 1944 ई. च Prince of Wales कालेज जिसगी अज्जकल गान्धी मैमोरियल साईंस कालेज गलाया जंदा ऐ, च हिन्दी-संस्कृत दे अध्यापक नियुक्त होए। 1970-71 ब’रे च जम्मू यूनिवर्सिटी च डोगरी च शोध कम्में लेई इक सैल्ल “डोगरी रिसर्च सैल्ल” नां कन्नै कायम कीता गेआ जिसदा श्री गणेश शास्त्री जी दी Senior-fellow in Dogri दे तौरा पर नियुक्ति कन्नै होआ। डोगरी विभाग दे इस औंकर गी शास्त्री जी ने अपनी लगन ते कर्मठता कन्नै सिंजेआ जेह‌्ड़ा बाद च डोगरी रिसर्च सैन्टर ते हून पोस्ट ग्रैजुएट डोगरी डिपारटमैन्ट दे तौरा पर अपनी पन्छान रखदा ऐ। इसदे बाद 1977 ई. थमां 1986 ई. तगर शास्त्री जी ने कला, संस्कृति ते भाशाएं सरबन्धी अकैडमी च डोगरी-डोगरी डिक्शनरी दे मुक्ख सम्पादक दे तौरा पर अपनियां सेवां प्रदान कीतियां।